Kaj-Erik Relander
**Kaj-Erik Relander** (s. 21. kesäkuuta 1962 Helsinki) on suomalainen ekonomi ja yksityissijoittaja, joka tuli Suomessa tunnetuksi Soneran toimitusjohtajana tehdyistä epäonnistuneista UMTS-kaupoista. Soneran jälkeen Relander on toiminut hallituksen jäsenenä ja neuvonantajana useissa kansainvälisissä yrityksissä. Hänen erikoisalaansa ovat telekommunikaatio ja rahoitus. Relander on vuonna 2018 nimitetty DU-teleoperaattorin hallitukseen Dubaissa, Yhdistyneissä arabiemiirikunnissa. Hän toimii myös luxemburgilaisen SES-satellittiioperaattorin sekä videopalveluja Lähi-idässä ja Pohjois-Afrikassa tuottavan Starzplay Arabian hallituksessa. Lisäksi Relander toimii turvallisiin mobiilipalvelujen tuottamiseen erikoistuneen suomalaisen BookIT Oy:n hallituksessa ja neuvonantajana rahastopalveluita tarjoavassa Limestonessa sekä sijoitusyhtiö Mustard Seedissä. Relander on myös rahoitusalan start-up -yhtiöihin Aasiassa ja Afrikassa erikoistuneen Apis Partnersin sijoituskomitean puheenjohtaja. 

Kaj-Erik Relander on teknologiaan ja internetpalveluihin erikoistuneen SEQ Capital Partnersin perustajaosakas. Hän työskentelee itsenäisenä neuvonantajana Abu Dhabin hallituksen kehitysyhtiössä Mubadalassa ja toimii neuvontantajana yksityisissä sijoitusyhtiöissä Abu Dhabissa ja Zürichissä. 

Relander tukee aktiivisesti hyväntekeväisyystyötä toimimalla puheenjohtajana Refugees United -säätiössä.

Relander oli partnerina pääomasijoitusyhtiö Accel Partnersissa vuodesta 2001 vuoteen 2009 asti.  Sitä ennen hän toimi Telen ja Soneran johdossa ja ennen eroaan noin puoli vuotta Sonera Oyj:n toimitusjohtajana.

Ura Sonerassa
-------------

Relander oli siirtynyt vuonna 1994 Sitrasta silloisen Telecom Finlandin talousjohdon tehtäviin. Sonera laajensi toimintaansa aggressiivisesti Kaj-Erik Relanderin johdolla. Yhtiö ratsasti IT-kuplan aallonharjalla ja pyrki nostamaan pörssikurssinsa korkealle, jotta se voitaisiin myydä ulkomaille huikeaan ylihintaan. Silloin Soneran johtajat olisivat optioiden avulla tulleet monimiljonääreiksi. Relanderin johdolla Sonera teki uhkarohkeita riskisijoituksia, joista tunnetuin on Suomen suurimmaksi bisnesmokaksikin kutsuttu Saksan UMTS-lupakauppa. Aluksi kurssi saatiinkin rajuun nousuun. Kaupan osoittauduttua arvottomaksi Relander joutui jättämään tehtävänsä kohun saattelemana.

### Sonera-kirja ja teleurkintaskandaali

Kohu sai lisää vauhtia nimettömien kirjoittajien kesäkuussa 2002 julkaiseman, Sonera-kirjana tunnetun paljastuskirjan takia, jossa vihjattiin Relanderin syyllistyneen laittomuuksiin. Kirjassa esitetyistä väitteistä todeksi on osoittautunut teletunnistetietojen urkinta, josta Relander tuomittiin kuuden kuukauden ehdolliseen vankeusrangaistukseen törkeästä viestintäsalaisuuden loukkaamisesta. Relander oli antanut turvayksikön tehtäväksi puhelutietojen selvittämisen. Myös kuusi muuta henkilöä tuomittiin vyyhdessä ehdolliseen vankeuteen tai sakkoihin. Tapaukseen liittyviä vahingonkorvauksia selviteltiin vielä vuonna 2015 Espoon käräjäoikeudessa.

Lähteet
-------

1. ↑  Kaj-Erik Relander, MBA, B Sc (Econ) *www.bloomberg.com*.  24.4.2018.
2. ↑  Board of Directors | Corporate governance | About us | du *www.du.ae*. Viitattu 24.4.2018. (englanniksi)
3. ↑  Kaj-Erik Relander *SES*.  Arkistoitu 24.4.2018. Viitattu 24.4.2018. (englanniksi)
4. ↑  Kaj Erik Relander - Apis Partners *Apis Partners*. Viitattu 24.4.2018. (englanniksi)
5. ↑  Kaj-Erik Relander - Refunite *Refunite*. Viitattu 24.4.2018. (englanniksi)
6. ↑  Kaj-Erik Relander Accel Partners.  Arkistoitu 4.7.2009. Viitattu 11.6.2009. (englanniksi)
7. ↑  Accel Loses Pair of London Partners - PE HUB *PE HUB*.  12.2.2010.  Arkistoitu 24.6.2016. Viitattu 30.5.2016. en-US
8. 1 2 3 4  Kettunen, Niko & Paukku, Timo: *Kännykkä. Lyhyt historia*, s. 137. Helsinki: Suomalaisen kirjallisuuden seura, 2014. ISBN 978-952-222-537-5.
9. ↑  Kun Suomi miljardeilla saksalaista ilmaa osti – muistatko vielä maamme suurimman bisnesmokan? – Päivän Lehti *www.paivanlehti.fi*. Viitattu 26.7.2019.
10. ↑  Kettunen, Niko & Paukku, Timo: *Kännykkä. Lyhyt historia*, s. 138. Helsinki: Suomalaisen kirjallisuuden seura, 2014. ISBN 978-952-222-537-5.
11. ↑  Heidi Vaalisto: Relander saa yhä tappouhkauksia *Ilta-Sanomat*.  18.4.2007. Viitattu 26.7.2019.
12. ↑  KKO ei antanut valituslupaa Soneran ex-johtajille *Yle Uutiset*. Viitattu 26.7.2019.
13. ↑  Kaj-Erik Relander antoi turvayksikön tehtäväksi puhelutietojen selvittämisen *ts.fi*.  4.3.2005. Viitattu 26.7.2019.
14. ↑  Sonera-jutussa ehdollisia vankeusrangaistuksia *Yle Uutiset*. Viitattu 26.7.2019.
15. ↑  Kaj-Erik Relander riidoissa Soneran teleurkintasotkuista vakuutusyhtiön kanssa *Helsingin Sanomat*.  22.7.2015. Viitattu 26.7.2019.